- Northug vil få seg en overraskelse
For fire år siden ville han nekte Norges langrennhelt startlisens hvis han ikke var med på landslaget. - Jeg tror de skal få en overraskelse med hensyn til hvor mye som er tilrettelagt av synlige og usynlige ting, og som de nå skal håndtere på egenhånd, sier Sverre Seeberg til VG. Seeberg var skipresident fra 2002 til 2012. I fjor overlot han vervet til tidligere landslagssjef Erik Røste. Men Seeberg er fortsatt visepresident i det internasjonale skiforbundet FIS. Konfrontert med egne uttalelser fra november 2009, da det ble spekulert i at Petter Northug ville gjøre som nå - gå ut av landslaget til fordel for et privatfinansiert opplegg - etter Vancouver-OL i 2010, sier Seeberg at han «har ingen meninger om den nåværende saken». 8. november 2009 sa han følgende til VG «på generelt grunnlag»: - Hvis Skiforbundet vil ha deg med på landslaget og du sier nei, la oss si at du for eksempel er den beste, vil det bli sånn at Skiforbundet med hjemmel i rennreglementet kan ta startlisensen din. Og det kommer vi til å gjøre. Videre sa han blant annet: - Altså, hvis en utøver sier: «Nei, jeg vil ikke være med på landslaget» når man får tilbudet, da får man ikke starte i skirenn. Da har man meldt seg ut.» Sverre Seeberg påpeker i dag at bakteppet for uttalelsene den gang kan ha påvirket hans holdning. Petter Northug «brukte» ifølge eks-presidenten en samling i regi av Norges skiforbund til å markedsføre en privat avtale. På Beitostølen viste han seg fram treningsutstyr med logoene til forbundssponsorene - og sin nye private sponsor, energidrikken Red Bull. Seeberg mener at dette må holdes strengt atskilt. Den private butikken og Skiforbundets butikk. På spørsmål gir han imidlertid svar som har med Petter Northugs «overgang» til COOP å gjøre. - Vi fant en løsning med Magnus Moan (kombinertløper) den gang jeg var president, lik den de lager nå (med Northug). Konsekvensen var at han fikk delta i konkurranser, men at han ikke fikk noen hjelp av Skiforbundet. All service rundt laget. Han fikk overhodet ikke benytte den, forteller Sverre Seeberg. - Det samme gjaldt for Olympiatoppen. Vi hadde mange møter med dem for å finne en løsning på hvor grensene skulle gå. Det viktigste er at det skal være en kvalitativ forskjell på å være på landslaget, og ikke å være det, sier Sverre Seeberg. - Da opphører all service, som man kanskje ikke merker før den er borte, tilføyer eks-skipresidenten. På spørsmål om hva det kan innebære, svarer han med et bilde: Det «usynlige» støtteapparatet på landslaget «redder alle glassene som er på vei til å ramle utover bordkanten». Nå, utenfor landslaget, må Petter Northug med andre ord bruke energi på dette. Det vil, med Seebergs ord, «gå ut over noe». - Det må være en betydelig forskjell på å være med eller utenfor, enten du heter det eller det. De som er på laget, må også se at det er en fordel. Han peker for eksempel på meldeplikten til Antidoping Norge. Som topputøver må Petter Northug for hver eneste dag blant annet rapportere et tidspunkt og sted mellom 06.00 og 23.00 der dopingjegerne kan treffe ham for å få en urin og blodprøve. - Små ting. Praktiske, som reiser og alle rapporter som skal sendes inn. Selv om du står utenfor landslaget, må du følge det samme regelverket. Alt dette har vi et servicesystem for i Norges skiforbund, sier Sverre Seeberg. - Vi må forutsette at de har tenkt på det. Det finner de sikkert ut av, svarer han på spørsmål om han tror Northug & co har tatt dette med i betraktningen ved inngåelse av COOP-avtalen. Sverre Seeberg vedgår at «Petter Northug er en helt annen økonomisk greie», men sammenlikner likevel Northugs avhopp med Magnus Moans. - Den gang (2010) mente Magnus at han ville bli enda bedre utenfor landslaget. Det ble han ikke. Det er også grunn til å tenke på at det til vinteren er Olympiatoppen som bestemmer hvem som skal til OL, ikke Skiforbundet alene, sier han. Han sammenlikner også Northug-saken med alpinstjernen Bode Miller. Amerikaneren gikk solo i 2008, men kom tilbake i landslagsfolden «etter et par år». - Også fordi støtteapparatet smuldret bort. De jobbet ikke gratis etter hvert, de heller, sier FIS-visepresident Seeberg. Han mener også at skisporten aldri kommer til å bli som den profesjonelle sykkelsporten, der lagene er bygd opp av løpere uavhengig av nasjonalitet - men med firmanavn eller flere sponsornavn som «lagnavn». - Skisporten er tuftet på nasjonallag. Det er derfor vi får så stort gjennomslag i media på vinteren. Vi har en liten landskamp hver helg. «Team» som i sykkel vil aldri få gjennomslag, argumenterer Norges mangeårige skipresident.
Petter Northug (27) vil få seg en overraskelse når han skjønner hvor mye han må ordne på egenhånd uten landslagets støtteapparat og Skiforbundet i ryggen. Det mener tidligere skipresident Sverre Seeberg (62).